Federația iraniană de fotbal a anunțat sâmbătă, 10 februarie, că a cerut FIFA să suspende forul de la Tel Aviv, din cauza războiului dus de Israel în Fâșia Gaza, scrie The New Arab.
Iranul a cerut organismului de conducere al fotbalului mondial, FIFA, să „suspende complet” federația israeliană „de la toate activitățile legate de fotbal”.
Pentru a „preveni continuarea crimelor” Israelului și „pentru a furniza alimente, apă potabilă, medicamente și echipamente medicale oamenilor și civililor nevinovați”, Iranul a cerut luarea unor „măsuri imediate și serioase” din partea FIFA și a asociațiilor sale membre.
Ministerul Sănătății din Gaza a declarat că războiul Israelului împotriva Gaza a ucis cel puțin 27.947 de persoane, majoritatea femei și copii.
Iranul a salutat atacul neașteptat al Hamas de pe 7 octombrie 2023 asupra Israelului drept un „succes” însă a negat implicarea directă.
Republica islamică nu recunoaște Israelul și a interzis orice posibil contact între sportivii iranieni și israelieni.
În august 2023, autoritățile iraniene l-au suspendat pe viață pe Mostafa Rajaei, un halterofil, după ce a dat mâna cu un atlet israelian în timpul unei competiții în Polonia.